31999D0043
L 014/30
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 декември 1998 година
относно признаване по принцип пълнотата на досиетата, представени за подробна проверка с оглед евентуалното включване на CGA 279 202 (трифлоксистробин), клефоксидим (BAS 625H), етоксазол и железен фосфат в приложение I към Директива 91/414/ЕИО на Съвета относно пускането на пазара на продукти за растителна защита
(нотифицирано под номер C(1998) 4355)
(текст от значение за ЕИП)
(1999/43/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), последно изменена с Директива 98/47/ЕО на Комисията (2), и по-специално член 6, параграф 3 от нея,
като има предвид, че Директива 91/414/ЕИО (наричана по-нататък „Директивата“) предвижда съставянето на списък на Общността, съдържащ активни вещества, разрешени за включване в състава на продуктите за растителна защита;
като има предвид, че заявители са представили досиета за четири активни вещества на властите в съответните държави-членки с оглед включването на тези активни вещества в приложение I към Директивата;
като има предвид, че на 28 януари 1998 г. Novaritis Crop Protection UK Ltd представи на властите в Обединеното кралство досие за активното вещество CGA 279 202 (трифлоксистробин);
като има предвид, че на 2 април 1998 г. BASF AG представи на испанските власти досие за активното вещество клефоксидим (BAS 625H);
като има предвид, че на 21 април 1998 г. Sumitomo Chemical Agro Europe SA представи на френските власти досие за активното вещество етоксазол;
като има предвид, че на 27 август 1998 г. W. Neudorff GmbH KG представи на германските власти досие за активното вещество железен фосфат;
като има предвид, че горепосочените власти уведомиха Комисията относно резултатите от първата проверка на пълнотата на досиетата във връзка с предвидените в приложение II изисквания за данните и информацията и, за поне един съдържащ съответното активно вещество продукт за растителна защита, в приложение III към Директивата; като има предвид, че впоследствие, в съответствие с разпоредбите на член 6, параграф 2, досиетата са представени от заявителите на Комисията и на останалите държави-членки;
като има предвид, че Постоянният фитосанитарен комитет бе сезиран във връзка с досиетата за CGA 279 202 (трифлоксистробин), клефоксидим (BAS 625H), етоксазол и железен фосфат на 15 октомври 1998 г.;
като има предвид, че член 6, параграф 3 от Директивата изисква потвърждение на равнище на Общността на принципното съответствие на всяко едно от досиетата на изискванията за данните и информацията, предвидени в приложение II и, за поне един съдържащ въпросното активно вещество продукт за растителна защита, в приложение III към Директивата;
като има предвид, че това потвърждение е необходимо с оглед провеждането на подробна проверка на досието, както и предоставянето на държавите-членки на възможност за даване на временно разрешително на продуктите за растителна защита, съдържащи въпросното активно вещество, при спазване на условията, посочени в член 8, параграф 1 от Директивата, и по-конкретно условието за извършване на подробна оценка на активното вещество и на продукта за растителна защита по отношение на изискванията на Директивата;
като има предвид, че такова решение не възпрепятства изискването на допълнителни данни или информация от заявителя, в случай че по време на подробната проверка се установи необходимостта от подобни данни или информация за вземането на решение;
като има предвид, че е договорено между държавите-членки и Комисията, че Обединеното кралство ще проведе подробна проверка на досието за CGA 279 202 (трифлоксистробин), че Испания ще проведе подробна проверка на досието за клефоксидим (BAS 625H), че Франция ще проведе подробна проверка на досието за етоксазол и че Германия ще проведе подробна проверка на досието за железен фосфат;
като има предвид, че Обединеното кралство, Испания, Франция и Германия ще докладват заключенията от тези проверки, придружени от всички препоръки относно включването или невключването и всички свързани с това условия, на Комисията във възможно най-кратък срок, до 1 година най-късно; като има предвид, че при получаването на тези доклади подробната проверка ще бъде продължена с помощта на специалисти от всички държави-членки в рамките на Постоянния фитосанитарен комитет;
като има предвид, че предвидените в настоящото решение мерки са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Следните досиета удовлетворяват по принцип изискванията за данните и информацията, предвидени в приложение II, а за съдържащ въпросното активно вещество един продукт за растителна защита - в приложение III към Директивата, като се взеха предвид предлаганите начини на употреба:
1.
досието, представено от Novaritis Crop Protection UK Ltd на Комисията и държавите-членки с оглед включването на CGA 279 202 (трифлоксистробин) като активно вещество в приложение I към Директива 91/414/ЕИО и което бе представено на Постоянния фитосанитарен комитет на 15 октомври 1998 г.;
2.
досието, представено от BASF AG на Комисията и държавите-членки с оглед включването на клефоксидим (BAS 625H) като активно вещество в приложение I към Директива 91/414/ЕИО и което бе представено на Постоянния фитосанитарен комитет на 15 октомври 1998 г.;
3.
досието, представено от Sumitomo Chemical Agro Europe SA на Комисията и държавите-членки с оглед включването на етоксазол като активно вещество в приложение I към Директива 91/414/ЕИО и което бе представено на Постоянния фитосанитарен комитет на 15 октомври 1998 г.;
4.
досието, представено от W. Neudorff GmbH KG на Комисията и държавите-членки с оглед включването на железен фосфат като активно вещество в приложение I към Директива 91/414/ЕИО и което бе представено на Постоянния фитосанитарен комитет на 15 октомври 1998 г.
Член 2
Адресати на настоящото решение са държавите-членки.
Съставено в Брюксел на 22 декември 1998 година.